รัฐบาลไทย-ข่าวทำเนียบรัฐบาล-ผลการดำเนินงานของกระทรวงเกษตรและสหกรณ์ ตามข้อสั่งการนายกรัฐมนตรี สะท้อนภาพความคืบหน้าการบริหารจัดการการเกษตรครบวงจร เชื่อมโยงยุทธศาสตร์ชาติเพื่อพัฒนาเกษตรกรไทย
วันอังคารที่ 25 มกราคม 2565
ผลการดําเนินงานของกระทรวงเกษตรและสหกรณ์ ตามข้อสั่งการนายกรัฐมนตรี สะท้อนภาพความคืบหน้าการบริหารจัดการการเกษตรครบวงจร เชื่อมโยงยุทธศาสตร์ชาติเพื่อพัฒนาเกษตรกรไทย
ผลการดําเนินงานของกระทรวงเกษตรและสหกรณ์ ตามข้อสั่งการนายกรัฐมนตรี สะท้อนภาพความคืบหน้าการบริหารจัดการการเกษตรครบวงจร เชื่อมโยงยุทธศาสตร์ชาติเพื่อพัฒนาเกษตรกรไทย
วันที่ 25 มกราคม 2565 กระทรวงเกษตรและสหกรณ์ได้เสนอรายงานผลการดําเนินงานของกระทรวงเกษตรและสหกรณ์ ตามข้อสั่งการของพลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ในโอกาสที่นายกรัฐมนตรีเดินทางไปตรวจราชการ ณ จังหวัดเพชรบุรี เมื่อวันที่ 22 กันยายน 2564 ที่ผ่านมา โดยพบความก้าวหน้าในหลายด้าน (ข้อมูล ณ 23 พ.ย. 64) อาทิ ด้านการบริหารจัดการน้ํา ด้านการเพาะปลูกอย่างเหมาะสม และด้านการพัฒนาภาคการเกษตร สอดคล้องกับข้อสั่งการของนายกรัฐมนตรีเพื่อให้การบริหารราชการแผ่นดินได้อย่างมีประสิทธิภาพ สู่การนําไปปฏิบัติอย่างยั่งยืน นอกจากนี้ยังได้มีการตรวจสถานการณ์น้ําและการระบายน้ํา ณ โครงการส่งน้ําและบํารุงรักษาเพชรบุรี (เขื่อนเพชร) อําเภอท่ายาง จังหวัดเพชรบุรี อีกด้วย
ทั้งนี้ ตามข้อสังการของนายกรัฐมนตรี ได้ให้ความสําคัญกับการดําเนินงานเพื่อการบริหารประเทศในทุกด้าน โดยเฉพาะปัจจัยพื้นฐานหลักในการดํารงชีวิต โดยเฉพาะการบริหารจัดการน้ํา เพื่อให้พี่น้องประชาชนสามารถเข้าถึงปัจจัยหลักขั้นพื้นฐานได้อย่างทั่วถึง กระทรวงเกษตรและสหกรณ์ ได้ดําเนินการตามข้อสั่งการของนายกรัฐมนตรี ที่ให้ความสําคัญกับความเป็นอยู่ของพี่น้องประชาชนให้สามารถเข้าถึงแหล่งสําคัญต่าง ๆ ในการอุปโภคบริโภค โดยดําเนินการเชื่อมโยงกับแผนยุทธศาสตร์ชาติ ทั้งการสร้างแหล่งน้ําในไร่นานอกเขตชลประทาน เพื่อเพิ่มประสิทธิภาพการเก็บกักน้ําไว้ใช้ในพื้นที่เกษตรกรรมนอกเขตชลประทานและพื้นที่ที่ระบบส่งน้ําไปได้ไม่ทั่วถึง ดําเนินการตั้งแต่ปีงบประมาณ 2548-2564 ในพื้นที่ 66 จังหวัด ผลการดําเนินงานสะสม 613,222 บ่อ การบริหารจัดการน้ําให้เกิดความอย่างยั่งยืนและพอเพียง ครอบคลุมทุกมิติ สามารถใช้ประโยชน์ในการอุปโภค บริโภค เกษตรกรรม และอุตสาหกรรม ตลอดจนการรักษาระบบนิเวศสูงสุด โดยวิเคราะห์สถานการณ์เกี่ยวข้องกับการเพาะปลูกพืชฤดูแล้ง ได้แก่ ปริมาณน้ําต้นทุน ความเหมาะสมของพื้นที่ พันธุ์ข้าว แนวโน้มการตลาด และกําหนดแผนนโยบายและมาตรการการเพาะปลูกพืชฤดูแล้ง ปี 2564/65 รวมทั้งดําเนินการตัดยอดน้ําหลากในพื้นที่ภูเขา เพื่อชะลอน้ําหลากและกักเก็บน้ําไว้ใช้ในหน้าแล้งหรือพื้นที่ขาดแคลนน้ํา และเตรียมข้อมูลแผนงานและประมาณการค่าใช้จ่ายสําหรับการพัฒนาประสิทธิภาพของอ่างเก็บน้ําในพื้นที่ต่าง ๆ พร้อมเตรียมการสร้างการมีส่วนร่วม สร้างการรับรู้ให้ประชาชนทราบถึงการดําเนินงานของรัฐบาล
สําหรับด้านการเพาะปลูกอย่างเหมาะสม ได้มีการส่งเสริมการเพาะปลูกที่หลากหลายและสอดคล้องกับสภาพพื้นที่ ภายใต้โครงการบริหารจัดการผลิตสินค้าเกษตรตามแผนที่เกษตรเพื่อการบริหารจัดการเชิงรุก (Agri - Map) ในปี 2564 มีเป้าหมายดําเนินการทั้งสิ้น 67,590 ไร่ และดําเนินการส่งเสริมเกษตรในพื้นที่ไม่เหมาะสมกับการปลูกข้าวหรือพืชเศรษฐกิจเชิงเดี่ยว ปรับเปลี่ยนกิจกรรมสู่เพาะเลี้ยงสัตว์น้ําในพื้นที่จังหวัดเพชรบุรี ภายใต้โครงการส่งเสริมเกษตรเชิงรุกด้านการประมง (Zoning by Agri map) ในปี 2564 มีเป้าหมาย จํานวน 76 ราย โดยดําเนินการให้ความรู้ด้านการเพาะเลี้ยงสัตว์น้ํา สนับสนุนปัจจัยการผลิตให้กับเกษตรกร
นอกจากนี้ สําหรับด้านการพัฒนาภาคการเกษตร ได้มีการเสริมสร้างศักยภาพเกษตรกรในพื้นที่ให้สามารถเข้าสู่ระบบการผลิต การแปรรูป และการตลาดที่ทันสมัย อีกทั้งพัฒนาผลิตภัณฑ์และการใช้ประโยชน์จากพืชอย่างสร้างสรรค์ อาทิ การส่งเสริมเกษตรกรและองค์กรเกษตรกรในจังหวัดเพชรบุรี ทั้งสิ้น 17 กลุ่ม รับการพัฒนาความรู้ ทักษะ ในการบริหารจัดการสินค้าเกษตร เพื่อพัฒนาไปสู่การเป็น Smart Farmer และ Smart Group การส่งเสริมและพัฒนาวิสาหกิจชุมชนให้สร้างมูลค่าเพิ่มให้กับผลผลิตทางการเกษตร เช่น มีการถ่ายทอดความรู้ทางวิชาการแปรรูปสินค้าเกษตรให้กับสมาชิกวิสาหกิจชุมชนที่ประกอบกิจการใหม่ หรือเริ่มประกอบกิจการแปรรูปสินค้าเกษตร จํานวน 816 ราย จากเป้าหมาย 770 ราย คิดเป็นร้อยระ 105.97 และสนับสนุนการพัฒนากระบวนการผลิตเพื่อเพิ่มมูลค่าสินค้าเกษตร จํานวน 77 แห่ง อีกด้วย
จากการขับเคลื่อนข้อสั่งการของนายกรัฐมนตรี โดยกระทรวงเกษตรและสหกรณ์ นั้น ทําให้การดําเนินงานตามนโยบายของรัฐบาลเป็นไปอย่างก้าวหน้า โดยเฉพาะภาคการเกษตรของไทยซึ่งมีความสําคัญต่อประเทศ ซึ่งจะทําให้เกษตรกรไทยได้รับประโยชน์สูงสุดจากการขับเคลื่อนนโยบายและข้อสั่งการของนายกรัฐมนตรี ส่งผลให้ความเป็นอยู่และภาคเกษตรของไทยเติบโตอย่าง มั่นคง มั่งคั่ง ยั่งยืน